**Diszfunkció és szerhasználat a családban**

Halász Gabriella

Bevezetés

A családi rendszer egy nem statikus, állandóan változó, fejlődő rendszer, amely összetett módon működik, egyedi renddel bíró egészet alkot. Mivel a családtagok sokszintű kapcsolatban vannak egymással a rendszer minőségileg több, mint a családtagok összessége: egy tag változása a többi tag, és így az egész rendszer működésére hat.

A rendszerszemléletű terápiás megközelítésekben a családban megjelenő szerhasználatot, a családi rendszer működészavarának, instabilitásának egyik fő tüneteként értékeljük.

A családokkal való munka során, az addiktológiai fókuszú családkonzultációban az alábbiakat tartjuk szem előtt:

* A szerhasználatot megelőző családi viszonyok, és a következtében létrejött családi változások egyaránt fontos szerepet játszanak;
* A család akkor is „jelen van”, ha csak egy tagja képviseli;
* A szerhasználó magatartás megváltoztatása eredményesebb, ha a család is részt vesz benne;

1. A családi rendszer, mint támasz, és mint problémaforrás

A család olyan generációkon átívelő kapcsolatok szövevénye, amely alapjaiban határozza meg sorsunkat, természetünket, céljainkat, lehetőségünket az életünkben. Mindannyian családi rendszerbe születünk, még akkor is, ha az „csonka” család, „szétesett” család, vagy diszfunkcionálisan működő, ahol a családtagok szerepe, felelősségvállalása hiányos. Születésünktől kezdve meghatározó számunkra az a családi miliő, amelyben élünk. Szükségünk van egymásra ahhoz, hogy egészséges, harmonikus életet éljünk, a képességeink szerint kibontakozhassunk, „jól működjünk”. Szerencsés esetben a származási családunkról leválva új családot alapíthatunk és támogató családtagokkal körbevéve élünk, fejlődünk, egymást segítve, bátorítva az élet kihívásaiban.

A jól funkcionáló, egészséges működésű család főbb jellemzői (Hoyer, 2010.):

* Világos értékek, ezek következetes képviselete;
* Minden változás lassan, rugalmasan, folyamatosan zajlik;
* Bizalom van a családtagok között: érzéseiket, indulataikat kimutatják, lehet róla beszélni;
* A tagok támogatják egymást érzelmileg, bíztatják egymást, kiállnak egymásért;
* Megtanulják egymást és saját magukat tisztelni;
* Nyílt és egyértelmű a kommunikáció a családban, mindenki véleménye fontos;
* Nincs bűnbakképzés, rugalmas a stressz kezelés;
* Kifelé nem szidják egymást és maguk között sem becsmérlik a másikat;
* Megosztott a felelősség, mindenkinek megvan a maga feladata, a viszonyok mellérendeltek;
* Vannak családi rituálék;

Murray Bowen a családrendszer-elmélet megalkotója szerint a család olyan érzelmi egység, amelyben egymást átszövő kapcsolatok hálózata, amelyet a családi összetartozás és az egyéni függetlenség dinamikája hat át generációkon keresztül. A transzgenerációs elmélet képviselői szerint (Bowen, Böszörményi-Nagy Iván, James Framo, Carl Whitaker) az aktuális családi mintázatok a származási család diszfunkcióiba, megoldatlan problémáiba ágyazódnak. (Goldenberg, 2008.)

Ackerman a személyközi kapcsolatok jelentőségét hangsúlyozta a család rendszerszemlélete során. A család diszfunkcionális működésének okát a családtagok egymáshoz kapcsolódó szerepzavaraiban, a megoldatlanul maradt belső és személyközi konfliktusokban és a bűnbakképzésben látta. (Goldenberg, 2008.)

A nem egészséges működésű, diszfunkcionális család jellemzői (Hoyer, 2010.):

* A családtagok nem tanultak meg problémáikkal és érzéseikkel azonosulni;
* A régi sérelmeket, rossz érzéseket még hosszú idő után is felemlegetik, nem tudják megemészteni;
* A megoldatlan rossz érzések külső viselkedésben nyilvánulnak meg;
* A családtagok közötti pszichológiai határok vagy merevek, vagy egymásba olvadnak;
* A családi hierarchiában a szerepek felcserélődnek;
* Kifelé: a boldog család látszatát tartják fenn, „mint(h)a család”;
* Mivel a látszat fenntartására megy el az energia, valódi szükségleteik kielégítetlenek maradnak;  
  Befelé: szégyen, titok, rejtegetnivaló, káosz, a titkolózás egymás között is zajlik, nem segítik egymást;
* Nem őszinték sem önmagukkal, sem egymással „nem érzünk! nem beszélünk! nem bízunk!”;
* Az (rossz) érzések uralják a családot nem az értékrend;
* Szerepjátszmák;

II. A diszfunkcionális családi működés és addikciók kapcsolata;

A családi rendszer szerepe meghatározó az addikciók, pszichopatológiák kialakulásában, fennmaradásában, a mintázat átörökítésében, valamint a felépülésben is.

A szerhasználat kialakulásában szerepet játszó családi tényezők (Hoyer, 2010.)

* A szülők gyermekkorában rögzült súlyos kötődési zavarainak megjelenése a párkapcsolatban, gyermeknevelésben - a szülők érzelmi életének zavara;
* Kiszolgáltatottság, bizonytalanságérzés a sérült gondolkodás miatt;
* Többgenerációs addikciós történet, a szülők alkohol- ill. droghasználata és azzal kapcsolatos attitűdje;
* Sorozatos traumatizációk (traumatörténetek transzgenerációs átörökítése);
* Jelentős, elgyászolatlan veszteségek, súlyos, krónikus betegségek;
* Családon belüli fizikai és/vagy szexuális bántalmazás;
* Patológiás szerepfelvételre kényszerítés: a "hamis én" kialakulása a családi egyensúly érdekében, típusos szerepek felvétele: a hős, a bűnbak, az elveszett gyerek, bohóc;
* Láthatatlan lojalitás, parentifikáció (Böszörményi- Nagy, Spark);
* Családszerkezeti sajátosságok (egyszülős család, megsokszorozódott család);
* A szülők nevelési stílusa (autokrata vagy megengedő);
* A jutalmazás mértéke, szerepe (az elvárásoknak komoly identitásformáló hatásuk van !!!);
* Családi morál, értékek hiánya;

Mivel a családi kapcsolatrendszer identitásformáló szerepe hangsúlyos, a diszfunkcionális családban felnővő családtag személyiség fejlődése nem harmonikus. A hiányos szülői minták, a hidegebb-elutasító szülői attitűd következtében sérül az egyén önértékelése, önszabályozása és az önkontrollfunkciói. Az érzelmi élet elsivárosodását, az indulatok, az agresszió elfojtását, a kötődés, az elköteleződés zavarát okozza az érzelemszegény családi légkör. (Demetrovics, 2007.) A szer részben, mint a megoldatlan kapcsolati problémák okozta belső érzelmi zavarok oldószere, részben, mint a családi egység kötőanyaga jelenik meg.

III. A függő családok speciális jellemzői (Hoyer M, Demetrovics Zs,)

* Határok bizonytalansága, szerepzavarok;
* Jellemző kapcsolódási minták (függő, szimbiotikus, ambivalens, kontrolláló, manipulatív);
* Kettős kötés (double binde) a drogos és a másik nemű szülő között (se vele, se nélküle, huzavona kapcsolat, vagy biztonsághiányos kötődés);
* Paradox kapcsolat az azonos nemű szülővel;
* Szülők tartós "hiánya„, és típusos szerepek felvétele a hiányok betöltésére;
* Patológiás háromszögek -destruktív játszmák (áldozat - üldöző - megmentő);
* A valódi intimitás hiánya;
* Szexuális problémák a szülőknél;
* Érzelmek kifejezésének zavara, örömtelenség;
* Szenvedélyszerű viselkedés több generáción át;
* Kommunikációs jellemzők: állandó minősítések, címkézések;
* A konfliktusok nyersebb formában jelennek meg - családon belüli erőszak;
* Veszteségekhez, halálhoz való viszony zavara;

Az érzelmi légkör tükrözi azokat a zavarokat, amelyek a függő családi rendszert jellemzik. Ezek: a szerepzavarból, a tagok közötti érzelmi, kapcsolati közeledés-távolodás hullámzásából adódó bizonytalanság; a kiszámíthatatlanság: szélsőségesség, agresszió; a csalódottság és reménytelenség érzése; a titkolózás, a gyanakvás; a bűntudat; a szégyen; a harag és a neheztelés.

A függőség családi betegség. A kontroll és a kontroll illúziója az egész rendszert átható, kölcsönös függőségi mezővé alakul a családtagok között. A függő családokban tudattalanul olyan viselkedésminták, szerepfelvételek (pl. bűnbak, bohóc, a hős stb.), destruktív játszmák alakulnak ki, amelyek paradox módon elősegítik a további szerhasználatot. A szülői szerepében bizonytalan, érzelmeiben ambivalens anya, aki túlvédő, túlgondozó, kontrolláló, szoros kötődési és magas szimbiotikus szükséglettel jellemezhető, és a kontrollra vágyó, de valójában az anya által kontrollált apa, olyan családdinamikai teret hoz létre, amelyben a gyermek önállósulása, és az autonómiájának kialakulása alapjaiban sérül. Ebben a terhelt közegben szükségképpen jön létre az önszabályozás deficitje: a gyermek gyenge felettes énje nem szolgál támpontokkal a viselkedés szabályozását illetően, az énfunkciók pedig nem elég erősek a belső feszültségek szabályozásához. A szerhasználat megjelenése szolgálja a belső feszültségek külső szabályozását, és fenntartja az egész diszfuncionális családi rendszer egyensúlyát, homeosztázisát. (Demetrovics, 2007).

A diszfunkcionális működés gyökerei a származási családban vannak, generációról generációra adódnak tovább a mintázatok. A jelenben a korai kapcsolatok alapján viszonyulunk másokhoz. A családi múlt negatív történései, traumái, kötődései tudattalanul befolyásolják az életünk alakulását. A diszfunkcionális, támasz nélküli családi minta meghatározza a személyiséget, a párválasztást, a leendő család működését: a szülőszerepben bontakozik ki, és rendszer szintű, családi betegséggé válik.

A fentiek miatt ezért fontos, hogy a családokkal foglalkozó szakemberek mielőbb felismerjék a diszfunkciókat (tünetek), megtörténjen a korai kezelésbe vétel, lehetőség szerint a család minden tagjának bevonásával.

Irodalom:

Demetrovics Zsolt: Drog, család, személyiség különböző típusú drogok használatának személyiségpszichológiai és családi háttere. In: Nemzeti Drogmegelőzési Intézet Szakmai Forrás Sorozat Kutatások VII. (Sorozatszerkesztő: Buda Béla és Demetrovics Zsolt) Budapest, L’ Harmattan Kiadó 2007.

Herbert és Irene Goldenberg: Áttekintés a családról 2. kötet. Budapest, Animula Kiadó 2008. 5-41p. és 44-71.p.

Hoyer Mária: Sóvárgás és szenvedés. Az addiktív keresés mélylélektani megközelítése. In: Nemzeti Drogmegelõzési Intézet Szakmai Forrás Sorozat Elméletek – Modellek 7. (Sorozatszerkesztők:

Buda Béla és Demetrovics Zsolt)Budapest, L’Harmattan Kiadó, 2010.